晞真閣留別方道士賓實
作者：范成大
朝代：宋

paragraphs: 東山西山雙袖舞，中有清宮蟠萬礎。
雲橫朱閣碧梧寒，風掃石壇蒼檜古。
道人賓實其姓方，來從何許今幾霜。
誅蒿仆蓬殿突兀，玉華紫氣騰真香。
胸奇腹憤無人識，我獨相從似疇昔。
時時苦語見鍼砭，邂逅天涯得三益。
明朝歸客上歸艎，重到晞真計渺茫。
只有雙魚相問訊，歙江之水通吳江。